Erik Skinhøj
Erik Skinhøj var en dansk neurolog. Han var overlæge på Bispebjerg Hospital 1960-1975 og overlæge på Rigshospitalet samt professor i neurologi på Københavns Universitet 1975-1983. Han var desuden universitetets rektor og formand for Den Arnamagnæanske Kommission og Sonningkomitéen 1979-1983.
Sammen med Niels A. Lassen og den svenske neurofysiolog David H. Ingvar (1924-2000) indførte Erik Skinhøj i 1960'erne nuklearmedicinske undersøgelsesmetoder til bestemmelse af hjernens blodgennemstrømning.
Under besættelsen stiftede han modstandsorganisationen De Danske Studenter, som han ledede 1941-1945.